PRILOG

„VINOS DE MADRID”

PDO-ES-A1525-AM02

Datum početka primjene: 25. veljače 2016.

ZAHTJEV ZA IZMJENU SPECIFIKACIJE PROIZVODA

1. Pravila koja se primjenjuju na izmjenu

Članak 105. Uredbe (EU) br. 1308/2013 – izmjena koja nije manja

2. Opis i razlozi za izmjenu

2.1. Izmjena kojom se proširuje zaštićeno zemljopisno područje dodavanjem potpodručja pod nazivom „El Molar”

Opis i razlozi za izmjenu su sljedeći:

dostupna istraživanja i dokumenti pokazali su da administrativna granica postojećeg zemljopisnog područja trenutačne oznake izvornosti „Vinos de Madrid” nije u potpunosti odgovarajuća jer ne uključuje još jednu regiju u kojoj se vino zapravo proizvodi i u kojoj su se očuvali tradicionalni postupci proizvodnje za dvije kategorije vina obuhvaćene ovom oznakom izvornosti (vino i kvalitetno pjenušavo vino). Zbog toga su vinogradari, proizvođači vina i nadležna tijela jedanaest općina koje čine potpodručje poznato pod nazivom „potpodručje El Molar” izrazili interes za pridruživanje oznaci izvornosti „Vinos de Madrid”.

U odjeljku 4. Specifikacije proizvoda potrebno je izmijeniti zemljopisno područje u kojem se proizvode vina obuhvaćena oznakom izvornosti „Vinos de Madrid”. Trima postojećim potpodručjima (Arganda, Navalcarnero i San Martín de Valdeiglesias) dodaje se četvrto potpodručje pod nazivom „El Molar”.

Novo potpodručje pod nazivom „El Molar” sastoji se od 11 općina, Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetorres de Jarama i Venturada, koje se odlikuju istim prirodnim i ljudskim čimbenicima kao i područje trenutačno obuhvaćeno oznakom izvornosti „Vinos de Madrid” te se odlikuju istom povezanošću proizvoda i zemljopisnog područja.

To znači da će se zaštićeno zemljopisno područje sada sastojati od 70 općina umjesto postojećih 59 koje čine ostala tri potpodručja.

Točka 6. Jedinstvenog dokumenta također se mora izmijeniti tako da njezin tekst bude identičan onom u odjeljku 4. Specifikacije proizvoda.

2.2. Opis vinâ

Odjeljak 2.(a) Specifikacije proizvoda, „Analitička svojstva”, mijenja se navođenjem najmanje stvarne alkoholne jakosti (što je potrebno kako bi se zajamčila homogenost novog zemljopisnog potpodručja „El Molar”) koja iznosi 11 % za bijela vina, 11,5 % za rosé vina i 12 % za crna vina. Treba napomenuti da su te vrijednosti jednake onima navedenima za dva postojeća potpodručja (Navalcarnero i San Martin de Valdeiglesias). Nema posebnih vrijednosti za ostatak analitičkih parametara u tom novom potpodručju; primjenjuju se one vrijednosti koje su utvrđene za zaštićenu oznaku izvornosti „Vinos de Madrid”.

To ne utječe na Jedinstveni dokument.

2.3. Sorta ili sorte vinove loze

Odjeljak 6. Specifikacije proizvoda mijenja se kako bi se utvrdile glavne sorte vinove loze u novom potpodručju „El Molar”: Malvar u slučaju bijelih vina i Red Grenache u slučaju crnih vina.

U svakom slučaju, iste sorte vinove loze koje su trenutačno odobrene zadržavaju se za novo potpodručje i tri postojeća potpodručja; bijela vina: Malvar, Albillo Real, Airén, Viura, Torrontés, Parellada, Moscatel de grano menudo (muškat sitnoga zrna) i Sauvignon Blanc; crna vina: Tinto Fino (Tempranillo ili Cencibel), Red Grenache, Merlot, Cabernet Sauvignon, Syrah, Petit Verdot, Graciano i Grenache Tintorera).

To ne utječe na Jedinstveni dokument.

2.4. Povezanost sa zemljopisnim područjem

Prve naznake aktivnosti proizvodnje vina u potpodručju „El Molar” sežu u rani srednji vijek. Najstariji „vinski podrumi” u regiji, arapskog podrijetla, potječu iz 9. i 10. stoljeća. Prvi zapis koji svjedoči o postojanju vinograda u gradu San Agustín de Guadalix potječe iz 13. stoljeća, a kad je riječ o drugim općinama, iz 14. stoljeća. Ta se aktivnost nastavila do današnjeg dana, s četiri proizvodna pogona, 600 vinograda i više od 300 aktivnih vinogradara. Zbog toga je novo potpodručje „El Molar” uključeno u trenutačnu oznaku izvornosti „Vinos de Madrid” i s njome dijeli istu povijesnu pozadinu.

Također se može potvrditi da je novo potpodručje „El Molar” u pogledu pedoklimatskih uvjeta, sorti, praksi uzgoja i enoloških postupaka te svojstava tla jednoobrazno i homogeno u istoj mjeri kao i trenutačno zemljopisno područje zaštićeno oznakom izvornosti „Vinos de Madrid”.

Sorte Red Grenache i Malvar najuobičajenije su u potpodručju „El Molar”. One se na tom području uzgajaju od davnine, a mogu se pronaći i u ostalim trenutačno obuhvaćenim potpodručjima gdje su uobičajene i druge sorte vinove loze, zbog čega vina proizvedena na tom potpodručju imaju velik ugled od pamtivijeka.

Odjeljak 7(a) „Pojedinosti o zemljopisnom području”, pododjeljak „Prirodni čimbenici” Specifikacije proizvoda proširuje se sljedećim podacima o novom potpodručju „El Molar”:

— Lokacija potpodručja „El Molar” između Kastiljskog gorja i rijeke Jarama.

— Opis tala u potpodručju „El Molar”: tla u potpodručju „El Molar” razvila su se na temelju geoloških materijala kao što su granit, kvarc, glineni škriljevac, škriljevac, gnajs, pješčenjak, lapor, vapnoviti lapor, vapnenac i arkoza. U tom potpodručju nasadi vinove loze smješteni su u otvorenom krajoliku i naplavnim područjima rijeke Jarama, a tla su mješavina onih vrsta tla koje se mogu pronaći u trima trenutačno obuhvaćenim potpodručjima, tj. radi se o relativno ravnim uzdignućima između rijeka (navedeno vrijedi za sva četiri potpodručja). Raspon pH vrijednosti vrlo je širok, od vrlo kiselog do vrlo lužnatog.

— Pod „Visina i padaline”: općine El Vellón i Colmenar Viejo dodaju se višim područjima povezanima s planinskim zonama; San Martín i El Molar navode se kao potpodručja s najvećom količinom oborina.

U odjeljku 7(b) Specifikacije proizvoda, koji se odnosi na ljudske čimbenike, tekst „Malvar, autohtona sorta potpodručja Arganda i Navalcarnero” zamjenjuje se tekstom „…Malvar, autohtona sorta potpodručja Arganda, Navalcarnero i El Molar”. Slično tome, u dijelu u kojem se objašnjava značaj sorte Grenache („kraljica”) za potpodručja Navalcarnero i San Martín, u izmijenjenom tekstu to se proširuje na „Navalcarnero, El Molar i San Martín”.

Kao posljedica izmjene zemljopisnog područja naveden brojevi ispravljaju se tako da se prethodni navodi o „tri potpodručja” mijenjaju u „četiri potpodručja”.

Odjeljak 7(c) Specifikacije proizvoda, „Uzročna veza”, izmijenjen je da bi se za svaku kategoriju proizvoda od vinove loze obuhvaćenih oznakom izvornosti „Vinos de Madrid” (vino i pjenušavo vino) jasnije istaknule one značajke koje su u osnovi ili isključivo posljedica zemljopisnog okruženja i vrijede za sva četiri potpodručja:

„Fizička svojstva zemljopisnog okruženja, u kombinaciji s klimatskim uvjetima (visoravan određene visine i rijeke, kontinentalna klima, mala količina oborina, siromašna tla s prosječnim urodom od 3 000 kg po hektaru), daju suha i masna bijela vina s gorkim naknadnim okusom, s notom zrelog bijelog voća, srednje do niske kiselosti. Ona također daju crna i rosé vina visoke alkoholne jakosti i intenzivne boje, koja podsjećaju na zrelo i prezrelo crveno ili crno voće. Za pjenušava vina (bijela i rosé) vrijede iste karakteristične značajke područja (karakteristični pedoklimatski uvjeti), kao i isti kulturni i ljudski čimbenici (veličina, gustoća sadnje, sorte, agrotehničke mjere, najmanja ukupna kiselost od 5 g/l), koji im daju njihova specifična obilježja u pogledu izgleda, arome – koja podsjeća na njihov talog – i okusa. Zahvaljujući tome što se proizvode tradicionalnom metodom, ova su pjenušava vina meka i kremasta i posjeduju mješavinu aroma i okusa vina proizvedenih u tom zemljopisnom području. Dok prolaze kroz drugi proces fermentacije, u boci, povećani pritisak i starenje na vinskom talogu daju im sitne, postojane mjehuriće, voćnu, mikrobiološku aromu i svjež, oštar okus. Ove prirodne značajke zemljopisnog okruženja, u kombinaciji sa stoljećima napornog rada vinogradara i harmonijom postignutom sadnjom pravih sorti na pravom tlu, daju kvalitetna vina s vlastitim identitetom.”

Odjeljak 8. Jedinstvenog dokumenta, „Opis povezanosti”, mijenja se tako da sadržava sažetak novog teksta Specifikacije proizvoda.

2.5. Mogućnost povećanja uroda

Opis i razlozi:

u proljeće se sastavlja izvješće o plodnosti (broj cvatova), a prije berbe izdaje se obrazloženo tehničko izvješće (u kojem se procjenjuju čimbenici kao što su količina oborina tijekom zime ili proljeće bez mraza) da bi se dokazalo da takva izmjena neće imati negativan učinak na kvalitetu zaštićenog proizvoda. U svakom slučaju, najveće povećanje koje se može odobriti ne smije premašiti 25 % propisanih ograničenja.

Odjeljak 8. Specifikacije proizvoda, „Dodatni zahtjevi”, i odjeljak 2.5.1 Jedinstvenog dokumenta mijenjaju se tako da uključuju mogućnost povećanja uroda.

JEDINSTVENI DOKUMENT

1. Registrirani naziv

„Vinos de Madrid”

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

5. Kvalitetno pjenušavo vino

4. Opis vina

VINO – bijela vina

Izgled: blijeda slamnato žuta boja, ponekad s intenzivnim zelenim ili sivim nijansama kod mladih vina, koja prelazi u zlatno žutu ili boju starog zlata kod vina „Crianza” ili „Reserva”. Bijela vina koja su fermentirala ili odležala u bačvama od hrastovine imaju slamnato žute nijanse koje se starenjem razvijaju u zlatne nijanse.

Aroma: svježa i pretežno voćna, s aromama jezgričavog ili koštunjičavog voća, tropskim aromama i aromom prženog šećera. Vina koja su odležala i/ili fermentirala ili odležala u hrastovim bačvama imaju oštru, balzamičnu aromu i/ili aromu drva, razmjerno njihovoj starosti. „Sobremadres” može imati arome kvasca.

Okus: svjež okus, blago kiseo te sladak kod poluslatkih i slatkih vina. Mastan i s gorkim naknadnim okusom. Lagan i prosječno duga okusa.

Najmanja stvarna alkoholna jakost: 10 % vol. u potpodručju Arganda.

Najveći sadržaj sumpornog dioksida: 250, ako sadržava > 5 g/l šećera

Ograničenje hlapljivosti: 16,7 miliekvivalenata po litri za vina starija od jedne godine.

Najmanji ukupni sadržaj kiselosti za „Sobremadres”: 5 g/l

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanji ukupni sadržaj kiselosti 4,5 u gramima po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): 13,3 Najveći ukupni udio sumporova dioksida (u miligramima po litri) 180

Vrijednosti koje nisu navedene nužno su u okviru zakonskih ograničenja, u skladu s mjerodavnim zakonodavstvom EU-a.

VINO – rosé vino

Izgled: ružičaste boje, s nijansama jagode, maline ili lososa; narančaste boje mogu se pojaviti u rosé vinima koja su starija od dvije godine ili koja su odležala.

Aroma: svježa i voćna s aromom crvenog voća i/ili cvjetnim i/ili biljnim aromama. Kod vina koja su starija od dvije godine to može biti kombinirano s oštrim aromama razmjerno njihovoj starosti.

Okus: svjež okus, blago kiseo te sladak kod poluslatkih i slatkih vina. Mastan s blagom aromom tanina i prosječno duga okusa.

Najmanja stvarna alkoholna jakost: 11 % volumnog udjela u potpodručju Arganda.

Najveći sadržaj sumpornog dioksida: 250, ako sadržava > 5 g/l reducirajućih šećera

Najveći sadržaj hlapljivih kiselina: 16,7 miliekvivalenata po litri za vina starija od jedne godine.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanji ukupni sadržaj kiselosti 4,5 u gramima po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,3 Najveći ukupni udio sumporova dioksida (u miligramima po litri) 180

Vrijednosti koje nisu navedene nužno su u okviru zakonskih ograničenja, u skladu s mjerodavnim zakonodavstvom EU-a.

VINO – crno vino

Izgled: crvene boje, ljubičaste nijanse i nijanse boje višnje kod mladih vina, od rubin-crvene do opeka-crvene kod starih vina.

Aroma: svježa, voćna i/ili biljna kod mladih vina, koja mogu imati arome drva, i kod vina koja su proizvedena i odležala u hrastovim bačvama. Stara vina mogu imati arome sušenog voća, začina, aromatičnog bilja te empireumatske i/ili mineralne arome. „Sobremadres” može imati arome kvasca.

Okus: taninski, topao i duga okusa. Voćni kod mladih vina, s naznakama hrastovih bačvi kod vina koja su u njima fermentirala i/ili odležala.

„Sobremadres” ima određenu masnoću.

Najmanja stvarna alkoholna jakost: 11,5 % volumnog udjela u potpodručju Arganda.

Najveći sadržaj sumpornog dioksida: 200, ako sadržava > 5 g/l reducirajućih šećera.

Ograničenje sadržaja hlapljivih kiselina: 16,7 miliekvivalenata po litri za vina starija od jedne godine.

Najmanji ukupni sadržaj kiselosti za „Sobremadres”: 5 g/l

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4,5 u gramima po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,3 Najveći ukupni sadržaj sumporova dioksida (u miligramima po litri) 150

Vrijednosti koje nisu navedene nužno su u okviru zakonskih ograničenja, u skladu s mjerodavnim zakonodavstvom EU-a.

Kvalitetno pjenušavo vino

Izgled: od blijede slamnato žute do blago zlatnožute boje, ovisno o starosti. Mnogo nježnih mjehurića koji se polagano oslobađaju. Ružičasta boja jagode ili lososa kod rosé pjenušavih vina.

Aroma: voćne i mikrobiološke arome

Okus: svjež i oštar s određenom masnoćom kod rosé vinâ; sladak u slučaju vina sa sadržajem šećera preko 10 g.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) Najmanji ukupni sadržaj kiselosti 5 u gramima po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10 Najveći ukupni udio sumporova dioksida (u miligramima po litri)

Vrijednosti koje nisu navedene nužno su u okviru zakonskih ograničenja, u skladu s mjerodavnim zakonodavstvom EU-a.

5. Enološki postupci

(a) Osnovni enološki postupci

Postupak uzgoja

Tehnike upravljanja nasadima za sva vina:

Gustoća sadnje: između 900 i 4 000 trsova po hektaru.

Uzgoj i rezidba: račvasti ili špalirski sustav uzgoja uz najviše 16 plodnih pupova po trsu ili 36 000 po hektaru.

Regulatorni odbor može u određenim sezonama izmijeniti iznos najvećeg uroda po hektaru, na vlastitu inicijativu ili na zahtjev vinogradarâ. U tu svrhu nadležna tijela izdaju izvješće na temelju prikupljenih relevantnih tehničkih izvješćâ kojima se dokazuje da izmjena neće imati negativan učinak na kvalitetu zaštićenog proizvoda. U svakom slučaju, ta izmjena ne smije prelaziti 25 % propisanog ograničenja prinosa.

Poseban enološki postupak

Najveći urod utvrđen je na 74 litre mošta za svakih 100 kg uroda.

Grožđe prikladno za korištenje u proizvodnji vina s oznakom izvornosti mora imati sadržaj šećera jednak ili veći od 170 stupnjeva po litri mošta.

Bijela i crna vina koja, zahvaljujući posebnoj metodi proizvodnje, sadržavaju ugljikov dioksid endogenog podrijetla, koji nastaje fermentacijom mošta na komini („madres”, zgnječeno grožđe bez peteljki), smiju nositi oznaku „Sobremadres”.

Pjenušava vina rade se od bijelih i rosé vina.

U proizvodnji se smiju koristiti samo odobrene sorte grožđa. Proizvodnja se provodi uporabom tradicionalnih metoda.

Ograničenja relevantna za vinifikaciju

Za ekstrakciju mošta iz svježeg grožđa koje se prerađuje prvi put, ili ako se, pri proizvodnji crnog vina, vino dobiva iz fermentirane komine, tijekom postupaka koji se koriste za dobivanje proizvoda prikladnih za oznaku izvornosti „Vinos de Madrid”, mehanički sustavi smiju se koristiti samo ako ne oštećuju čvrste komponente grozda; zabranjena je uporaba centrifugalnih muljača velike brzine.

Ne smiju se koristiti postupci prethodnog zagrijavanja grožđa ili zagrijavanja mošta ili vina uz prisutnost komine radi poticanja ekstrakcije tvari koje vinu daju boju.

(b) Najveći urodi

Sorte Malvar, Airén, Viura, Parellada i Torrontés

8 000 kilograma grožđa po hektaru

Sorte Malvar, Airén, Viura, Parellada i Torrontés

56 hektolitara po hektaru

Ostale sorte

7 000 kilograma grožđa po hektaru

Ostale sorte

49 hektolitara po hektaru

6. Ograničeno područje

Područje proizvodnje za vina obuhvaćena oznakom izvornosti „Vinos de Madrid” sastoji se od zemljišta smještenih u sljedećim općinama Autonomne zajednice Madrid koje uključuju potpodručja Arganda, Navalcarnero, San Martin de Valdeiglesias i El Molar:

— potpodručje Arganda Ambite, Aranjuez, Arganda del Rey, Belmonte de Tajo, Brea del Tajo, Campo Real, Carabaña, Colmenar de Oreja, Chinchón, posjed „El Encín” (Alcalá de Henares), Estremera, Fuentidueña de Tajo, Getafe, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Tielmes, Titulcia, Torres de la Alameda, Valdaracete, Valdelaguna, Valdilecha, Villaconejos, Villamanrique de Tajo, Villar del Olmo i Villarejo de Salvanés.

— potpodručje Navalcarnero El Alamo, Aldea del Fresno, Arroyomolinos, Batres, Brunete, Fuenlabrada, Griñón, Humanes de Madrid, Moraleja de Enmedio, Móstoles, Navalcarnero, Parla, Serranillos del Valle, Sevilla la Nueva, Valdemorillo, Villamanta, Villamantilla, Villanueva de la Cañada i Villaviciosa de Odón.

— potpodručje San Martin de Valdeiglesias Cadalso de los Vidrios, Cenicientos, Colmenar del Arroyo, Chapinería, Navas del Rey, Pelayos de la Presa, Rozas de Puerto Real, San Martín de Valdeiglesias i Villa del Prado.

— potpodručje El Molar Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetrorres del Jarama i Venturada.

7. Glavne sorte vinove loze

RED GRENACHE – LLADONER

ALBILLO REAL

MALVAR

TEMPRANILLO – CENCIBEL TEMPRANILLO – TINTO FINO

8. Opis povezanosti

Vino i kvalitetno pjenušavo vino

Granicu zaštićene oznake izvornosti „Vinos de Madrid” na sjeveru i zapadu čini Kastiljsko gorje, okomita os koja odvaja Madrid od Autonomne zajednice Castilla y León. Granicu na istoku čini Alcarria, visoravan koja se prostire na određenoj visini, slabe plodnosti ili neplodna, s oštrom klimom, koja čini prirodnu granicu s visoravni Castile-La Mancha. Rijeka Tajo čini prirodnu granicu na jugu. Područje obuhvaćeno znakom izvornosti presijeca šest plovnih putova koji odjeljuju područja aklimatizacije vinove loze: potpodručje San Martín de Valdeiglesias između Kastiljskog gorja i rijeke Alberche; potpodručje Navalcarnero između rijeke Alberche i rijeke Guadarrama; potpodručje El Molar između Kastiljskog gorja i rijeke Jarama te potpodručje Arganda između rijeke Guadarrama i rijeke Tajo.

U potpodručju Arganda prevladavajuće vrste tla imaju visok sadržaj vapna, u nekim područjima sa sadrenim laporom (lužnata pH-vrijednost); u potpodručju Navalcarnero tla su silikatnog porijekla, na ravnicama s kiselom pH-vrijednosti; tla u potpodručju San Martín de Valdeiglesias uglavnom su granitnog porijekla, na obroncima i u podnožjima uzvisina kisele pH-vrijednosti; tla u potpodručju El Molar razvila su se na temelju vrlo raznolikih geoloških materijala, sastoje se od kombinacije vrsta tla koje nalazimo u ostalim trima potpodručjima.

Vinova loza raste na nadmorskoj visini od 480 do 1 000 metara. Područje karakterizira kontinentalna sredozemna klima s prosječnom godišnjom količinom oborina od 658 mm i temperaturama u rasponu od 40 °C do -17 °C. Broj sunčanih sati kreće se u rasponu od 2 300 do 2 800 sati.

Ti su pedoklimatski uvjeti utjecali na ljudske čimbenike u pogledu specifičnog načina rukovanja vinovom lozom, koja se tradicionalno uzgaja u račvastom sustavu uzgoja bez navodnjavanja, s niskom gustoćom sadnje i ograničenim brojem tretmana zaštite bilja. Prirodni čimbenici imali su odlučujuću ulogu i u odabiru sorti: autohtona sorta Malvar sadi se u potpodručjima Arganda, Navalcarnero i El Molar, a tradicionalna sorta Albillo Real u potpodručju San Martín de Valdeiglesias. Kad je riječ o sortama koje se uzgajaju za crno vino, sorta Tinto Fino, lokalna sorta potpodručja Arganda, i sorta Red Grenache, lokalna sorta potpodručjâ Navalcarnero, San Martín de Valdeiglesias i El Molar, smatraju se glavnim sortama u različitim potpodručjima jer se tamo tradicionalno uzgajaju od davnine i uvelike utječu na aromu i okus proizvedenih vina.

Kad je riječ o lokalnim sortama, Malvar je autohtona sorta potpodručjâ Arganda, Navalcarnero i El Molar, a Albillo Real je tradicionalna sorta potpodručja San Martín de Valdeiglesias. Kad je riječ o sortama koje se uzgajaju za crno vino, Tinto Fino je lokalna sorta potpodručja Arganda, a Red Grenache potpodručjâ Navalcarnero, San Martín de Valdeiglesias i El Molar.

Kad je riječ o tradicionalnim postupcima proizvodnje vina, ističu se vina „sobremadre” koja se buteljiraju bez pretakanja nakon što je mošt ostavljen u dodiru s kominom („madres”, zgnječeno grožđe bez peteljki).

Vina koja se dobivaju od sorti Albillo Real i Malvar imaju složenu aromu s prevladavajućim notama bijelog voća, jabuke i kruške. Okusom podsjećaju na zrelo voće. Crna i rosé vina dobivena od sorti Grenache i Tempranillo imaju aromu crvenog bobičastog voća i zreo voćni okus.

Kombinacija svih navedenih čimbenika – klimatskih, pedoloških, karakteristika sorte te ljudskog faktora – vinima s ovom oznakom izvornosti daje određena jedinstvena obilježja: najčešće nizak prinos (prosječni prinos po hektaru iznosi 3 000 kg grožđa), vinâ s visokom prosječnom alkoholnom jakosti (14 ° za crna vina i 12,5 ° za bijela vina), srednje do niske kiselosti, intenzivne boje kod crnih vina, s aromom zrelog ili vrlo zrelog voća koja u mnogim slučajevima podsjeća na džem, kod bijelih vina obično s naznakom kruške i jabuke, a kod rosé i crnih vina s notom crvenog i crnog voća. Mineralni okus s aromatičnim naznakama makije i zrelog voća u okusu i aromi.

Kvalitetna pjenušava vina dobivaju se od bijelih i rosé vina, isključivo od sorti Malvar, Albillo Real, Torrontés, Viura, Parellada, Red Grenache i Tinto Fino; zajednički su im isti razlikovni elementi područja (karakteristični pedoklimatski uvjeti), kao i isti kulturni i ljudski čimbenici (veličina, gustoća sadnje, sorte, agrotehničke mjere, najmanja ukupna kiselost 5 g/l) koji su zaslužni za njihova specifična obilježja u pogledu izgleda, arome – koja podsjeća na njihov talog – i okus (nježan i kremast). Zahvaljujući tradicionalnom postupku kojim se dobivaju ova prirodna pjenušava vina, uključujući fazu u kojoj ona dozrijevaju u boci te drugu fermentaciju, ona imaju sitne mjehuriće koji dugo traju, voćnu, mikrobiološku aromu i svjež, oštar okus.

9. Osnovni dodatni uvjeti

Pravni okvir:

u nacionalnom zakonodavstvu

Vrsta dodatnog uvjeta:

dodatne odredbe u pogledu označivanja

Opis uvjeta:

vina za potrošnju moraju imati zaštitni pečat i oznake ili numerirane sekundarne etikete koje izdaje Regulatorni odbor. One se moraju pričvrstiti u samoj vinariji u skladu sa standardnima koje je utvrdilo to tijelo, na način koji onemogućuje njihovu ponovnu i naknadnu uporabu.

Pravni okvir:

u nacionalnom zakonodavstvu

Vrsta dodatnog uvjeta:

pakiranje unutar ograničenog zemljopisnog područja

Opis uvjeta:

vina obuhvaćena oznakom izvornosti „Vinos de Madrid” smiju pakirati i otpremati samo punionice koje je registrirao i odobrio Regulatorni odbor i koje imaju sjedište na području na kojem se vina proizvode, da bi se sačuvala specifična fizikalno-kemijska i/ili organoleptička svojstva proizvoda, čime se štite kvaliteta i ugled oznake izvornosti, utemeljeni na stručnim i tradicionalnim znanjima i iskustvu (temeljito poznavanje posebnih karakteristika stečeno tijekom mnogo godina) gospodarskih subjekata u zaštićenom području.

Cilj je osigurati podrijetlo i posebnu kvalitetu vina, izbjegavajući podvrgavanje vina neprikladnim okolišnim uvjetima koji bi mogli utjecati na njegova organoleptička svojstva (pojava redoks-reakcijâ, promjene temperature itd.) te na taj način promijeniti aspekte koji definiraju ovu zaštićenu oznaku izvornosti.

Sva zaštićena vina stavljena na tržište za potrošnju moraju se buteljirati prije otpreme. Vina zaštićena ZOI-jem vinarije smiju staviti u promet i otpremiti samo u bocama koje ne umanjuju njihovu kvalitetu ili ugled. Budući da je buteljiranje vina jedna od kritičnih točaka za očuvanje obilježja koja vina poprimaju tijekom postupka proizvodnje i, gdje je to primjenjivo, tijekom procesa starenja, smiju ga provoditi isključivo vlasnici vinarija u postrojenjima za buteljiranje smještenima u zaštićenom ograničenom području.

Poveznica na specifikaciju proizvoda

http://www.madrid.org/cs/Satellite?blobcol=urldata&blobheader=application%2Fpdf&blobheadername1=Content-Disposition&blobheadervalue1=filename%3DPliego+de+condiciones+DO+vinos+de+Madrid.+Modificacion+subzona+El+Molar.+v180215.pdf&blobkey=id&blobtable=MungoBlobs&blobwhere=1352947741300&ssbinary=true